মোদির জন্মদিনে দেশজুড়ে উৎসব! ১৫ দিনে BJP-র কী কী কর্মসূচি?

ওয়েব ডেস্ক: আগামী ১৭ সেপ্টেম্বর ৭৫ বছরে পা রাখবেন প্রধানমন্ত্রী নরেন্দ্র মোদি (Narendra Modi)। আর সেই উপলক্ষে দেশজুড়ে উদযাপনের আয়োজন করেছে বিজেপি (BJP)। বিভিন্ন কর্মসূচির মাধ্যমে মোদির জন্মদিন (Narendra Modi Birthday) পালন করা হবে বলে জানিয়েছে পদ্ম শিবির। এদিন প্রধানমন্ত্রী থাকবেন মধ্যপ্রদেশে। সেখানেই আয়োজিত হবে এক অনুষ্ঠান, যার নাম দেওয়া হয়েছে ‘সেবা পাক্ষিক’ (Sewa Pakhwada)।

প্রতি বছর নরেন্দ্র মোদির জন্মদিনকে ‘সেবা দিবস’ হিসেবে পালন করে বিজেপি। তবে এবার তা আরও সম্প্রসারিত। এক পক্ষকাল অর্থাৎ দুই সপ্তাহ ধরে এবার চলবে অনুষ্ঠান। ১৭ সেপ্টেম্বর থেকে ২ অক্টোবর পর্যন্ত টানা এই অনুষ্ঠানের নাম দেওয়া হয়েছে ‘সেবা পাক্ষিক’। এই সময় দেশের বিভিন্ন প্রান্তে সামাজিক উন্নয়নমূলক কর্মসূচি পালন করা হবে।

আরও পড়ুন: “আমি শিবের ভক্ত, বিষও খেতে পারি,” অসমে বিরাট মন্তব্য মোদির

সেবা পাক্ষিকের আওতায় রক্তদান শিবির, স্বাস্থ্য পরীক্ষা শিবির, পরিবেশ সংরক্ষণ অভিযান, ক্রীড়া উৎসব, প্রদর্শনী, সংলাপ কর্মসূচি এবং প্রতিবন্ধী ব্যক্তিদের জন্য সহায়ক সামগ্রী বিতরণ করা হবে। পাশাপাশি ‘মোদি বিকাশ ম্যারাথন’ দৌড়ের আয়োজনও করা হবে। এদিকে বিজেপির যুব সংগঠন দেশের ৭৫টি শহরে ‘নমো যুব রান’-এর আয়োজন করছে। এতে প্রত্যেক শহরে ১০ হাজারের বেশি অংশগ্রহণকারী উপস্থিত থাকবেন বলে আশা করা হচ্ছে।

জানা গিয়েছে মোদির জন্মদিন উপলক্ষে সেবা পাক্ষিকের কর্মসূচি দুটি ধাপে হবে। প্রথম ধাপে, ১৭ সেপ্টেম্বর দেশজুড়ে ১,০০০ জেলার বিভিন্ন স্থানে রক্তদান শিবির আয়োজন করা হবে। দ্বিতীয় ধাপে, ১৮ সেপ্টেম্বর থেকে ২ অক্টোবর পর্যন্ত প্রতিটি মণ্ডলে রক্তদান শিবিরের পাশাপাশি স্কুল, হাসপাতাল, পরিবহন কেন্দ্র, মন্দির, পার্ক ও ঐতিহ্যবাহী স্থানে পরিচ্ছন্নতা অভিযান পরিচালিত হবে। সংস্কৃতি মন্ত্রক ‘বিকশিত ভারত’ বিষয়ে বসে আঁকো প্রতিযোগিতারও আয়োজন করবে।

এছাড়াও দিল্লিতে গ্রেটার কৈলাশ এবং পাঞ্জাবি বাগে বহুস্তরীয় পার্কিং, রাজপুতানা রাইফেলসের জন্য ফুটওভার ব্রিজ, এবং নন্দ নগরী ফ্লাইওভার উদ্বোধনের পরিকল্পনা রয়েছে। পাশাপাশি, ওড়িশায় ‘এক পেড মা কে নাম’ কর্মসূচির আওতায় প্রায় ৭৫ লক্ষ চারা গাছ রোপণ করা হবে। মহারাষ্ট্রের পুনেতে সেখানে ড্রোন শো, প্রতিবন্ধী ব্যক্তিদের জন্য সহায়তা ক্যাম্প এবং একটি সঙ্গীত সন্ধ্যার আয়োজন করা হবে।